सीएम को बताई दल्लीराजहरा की समस्याएं
नगर विकास के लिए 13 सूत्रीय मांगों को लेकर राजहरा विकास एवं संघर्ष समिति अध्यक्ष संतोष देवांगन के नेतृत्व में प्रतिनिधि मंडल ने शनिवार को रायपुर जाकर मुख्यमंत्री डॉ. रमन सिंह को नगर की समस्याओं से अवगत कराया।
इस दौरान मुख्यमंत्री ने सभी मांगों को संज्ञान में लेते हुए समाधान करने का आश्वासन दिया। साथ ही तत्कालिक एवं प्रमुख मांग की राशि को रखने का प्रयास करने की बात कहते हुए शेष मांगों को शीतकालीन बजट में शामिल करने का आश्वासन दिया। उन्होंने बजट सत्र के बाद प्रतिनिधि मंडल को एक बार मिलने की बात कहीं। 13 सूत्रीय मांगों को लेकर अभियान के प्रथम चरण में समिति के अध्यक्ष संतोष देवांगन एवं उनके साथी 29 जनवरी से 11 फरवरी तक वार्ड भ्रमण कर जनता को जागरूक करने तथा दूसरे चरण में 12 से 27 फरवरी तक दल्लीराजहरा से रायपुर विधानसभा तक पैदल यात्रा करने के बाद मुख्यमंत्री से मुलाकात करने पहुंचे थे। लेकिन विधानसभा सत्र चलने के कारण मुख्यमंत्री से नहीं मिल पाए थे। इस दौरान नगर से उन्हें समर्थन देने रायपुर पहुंचे 500 लोगों के साथ बूढ़ा तालाब से विधानसभा जाने के लिए लोग जैसे ही रवाना हुए एक किलोमीटर की दूरी तय करने के बाद सप्रे स्कूल मैदान के पास पुलिस बल के जवानों ने रैली को आगे जाने से रोक दिया था।
प्रतिनिधि मंडल के सदस्यों में संतोष देवांगन, कृष्णा साहू, रतिराम कोसमा, नेगीराम साहू, रमेश मित्तल, बड़कू लाल, विजय भान सिंह, बचित्तर सिंह, ओमप्र्रकाश सोनी, राजू मरवाहा, पप्पू सैनी, टेमन ठाकुर, गुंजन लाल शामिल थे।
पदयात्रियों के खिलाफ बलवा का अपराध भी दर्ज
27 फरवरी को रायपुर में विधानसभा जाने के दौरान जब प्रशासन ने उन्हें जाने से रोक दिया था। तब संतोष देवांगन एवं उनके साथियों ने अनिश्चितकालीन आमरण अनशन पर बैठने की चेतावनी दी थी। इसके बाद प्रशासन ने आनन-फानन में सभी पैदल यात्रियों को गिरफ्तार कर तुरंत मुचलका पर रिहा किया था। साथ ही संतोष देवांगन, कृष्णा साहू, बड़कू लाल, रतिराम कोसमा एवं जीवनलाल साहू पर धारा 341, 147 के तहत बलवा का अपराध कायम किया गया था।
इन मांगों को लेकर निकाली गई है पदयात्रा
विधानसभा पदयात्रा की 13 सूत्रीय मांगों में नगरिकों को उनकी जमीन का पट्टा तत्काल प्रदान करने, नगर में यातायात के दबाव को कम करने के लिए बायपास रोड का निर्माण करने, नगर में 100 अस्पताल का निर्माण कार्य शीघ्र शुरू कराने, संपूर्ण राजहरा नगर में शुद्ध पेयजल की व्यवस्था करने, शहीद वीरनारायण सिंह चौक से कोंड़े जाने वाले सड़क का निर्माण शीघ्र करने, बस स्टैंड काे तत्काल व्यवस्थित करने, ओवरलोड वाहनों पर प्रतिबंध लगाने, रावघाट रेलवे लाइन से प्रभावित दुकानदारों को अविलंब मुआवजा प्रदान करने, बीएसपी प्रबंधन द्वारा ट्रक मालिकों को भिलाई स्टील प्लांट तक ट्रांसपोर्टिंग का कार्य प्रदान करने, रायल्टी का 33 प्रतिशत हिस्सा नगर पालिका दल्लीराजहरा को देने व रेलवे भूमि पर वर्षो से बसे लोगों को नहीं हटाया जाना शामिल है।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva